1.  ปัจจัยความเสี่ยง

การดำเนินธุรกิจของ ทอท. ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วยความเสี่ยงในการประกอบธุรกิจโดยทั่วไปและความเสี่ยงจากการประกอบธุรกิจของ
ทอท. ซึ่งอาจส่งผลกระทบอย่างมีนัยสำคัญต่อรายรับ ผลกำไร
สินทรัพย์ สภาพคล่อง เงินทุน ผลประกอบการ การดำเนินธุรกิจของ ทอท. หรือมูลค่าหุ้นของ ทอท.
อย่างไรก็ตาม อาจมีความเสี่ยงอื่น ๆ ซึ่ง ทอท. ไม่อาจทราบได้ หรือซึ่ง ทอท.
เห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของ ทอท.
ในขณะนี้ แต่ในอนาคตกลับมีผลกระทบอย่างมีนัยสำคัญต่อกิจการของ ทอท. ดังนั้น
การลงทุนในหุ้นสามัญของ ทอท.
ผู้ลงทุนควรพิจารณาปัจจัยความเสี่ยงอื่น ๆ ที่อาจเกิดขึ้นกับ ทอท.
นอกเหนือจากปัจจัยความเสี่ยงที่ปรากฏในเอกสารฉบับนี้ด้วย

1.  ความเสี่ยงที่เกี่ยวข้องกับ ทอท. และธุรกิจของ ทอท.

    1.  การประกอบธุรกิจของ ทอท.
        ขึ้นอยู่กับอัตราการเติบโตของปริมาณการจราจรทางอากาศซึ่งได้รับผลกระทบอย่างมีนัยสำคัญจากอุตสาหกรรมการท่องเที่ยวในประเทศไทยและปัจจัยอื่น
        ๆ และขึ้นกับความผันแปรตามฤดูกาล

ทอท. มีรายได้หลักจากผู้โดยสารที่เป็นนักท่องเที่ยว สายการบิน
ผู้ประกอบการในกิจการที่ได้รับอนุญาต (Concessionaires) และผู้เช่าที่ให้บริการต่าง ๆ ณ
ท่าอากาศยานของ ทอท. ทั้งนี้ ปริมาณการจราจรทางอากาศและจำนวน
ผู้โดยสาร ณ ท่าอากาศยานของทอท. จะได้รับผลกระทบจากปัจจัยต่าง ๆ มากมายรวมทั้ง (ก)
สภาพธุรกิจ เศรษฐกิจ การสาธารณสุข และการเมืองโดยรวมทั้งของประเทศไทย
ภูมิภาคเอเชียตะวันออกเฉียงใต้ และของโลก (ข)
ความต้องการของผู้โดยสารในการเดินทางทางอากาศ (ค)
ฤดูกาลการท่องเที่ยวในประเทศไทยและความต้องการในการเดินทางออกจากหรือมายังประเทศไทย
(ง) ความเพียงพอของเที่ยวบิน ตลอดจนศักยภาพของท่าอากาศยานของ ทอท.
และโครงสร้างพื้นฐานที่เกี่ยวข้องกับท่าอากาศยาน

ทอท. ไม่สามารถที่จะควบคุมปัจจัยบางประการได้
ซึ่งในอดีตปัจจัยเหล่านี้ได้มีผลกระทบต่อจำนวนผู้โดยสารและการ
ขนส่งสินค้าผ่านท่าอากาศยานของทอท. เป็นอย่างมาก อาทิ
เหตุการณ์วิกฤตการณ์ทางการเงินในภูมิภาคเอเชีย เหตุการณ์ก่อการร้ายเมื่อวันที่ 11 กันยายน
2544 สงครามในอิรัก และจากการระบาดของโรคระบบทางเดินหายใจเฉียบพลันรุนแรง (SARS)
เป็นต้น เนื่องจากจำนวนผู้โดยสารส่วนใหญ่ที่เดินทางผ่านท่าอากาศยานของ ทอท.
เป็นนักท่องเที่ยวซึ่งการท่องเที่ยวนั้นเป็นการเดินทางซึ่งขึ้นกับการตัดสินใจของนักท่องเที่ยวโดยตรง
ดังนั้น จำนวนผู้โดยสารและปริมาณการขึ้นลงของอากาศยาน ณ ท่าอากาศยานของ ทอท.
จึงได้รับผลกระทบจากเหตุการณ์ต่าง ๆ
ดังกล่าวข้างต้นมากกว่าในกรณีของท่าอากาศยานอื่นที่ผู้โดยสารหลักมิใช่นักท่องเที่ยว อาทิ
ผู้โดยสารที่เดินทางด้วยจุดประสงค์ด้านธุรกิจ ทอท.
จึงไม่สามารถรับรองได้ว่าเหตุการณ์ดังเช่นที่กล่าวข้างต้นหรือปัจจัยอื่น ๆ
ซึ่งอยู่นอกเหนือการควบคุมของ ทอท.
ที่เกิดขึ้นในอนาคตซึ่งรวมไปถึงการระบาดของโรคไข้หวัดนกและการก่อวินาศกรรมในภูมิภาคเอเชียตะวันออกเฉียงใต้จะไม่มีผลกระทบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท. ในอนาคต

ในอดีต
สายการบินบางสายได้ระงับเที่ยวบินบางเที่ยวบินหรือยกเลิกเที่ยวบินที่เดินทางผ่านหรือเดินทางมายังท่าอากาศยานกรุงเทพและท่าอากาศยานอื่น
ๆ ของ ทอท. เป็นการชั่วคราวด้วยสาเหตุต่าง ๆ กัน รวมทั้งการเกิดเหตุการณ์ดังกล่าวข้างต้น
ซึ่งการที่สายการบินชั้นนำยกเลิกเที่ยวบินเป็นการถาวรหรือชั่วคราวส่งผลให้ค่าบริการ ค่าธรรมเนียม
และส่วนแบ่งผลประโยชน์จากการอนุญาตให้ประกอบกิจการที่ ทอท. เรียกเก็บลดลงตามไปด้วย
การลดลงของปริมาณการจราจรทางอากาศและจำนวน
ผู้โดยสารอย่างต่อเนื่องยังอาจส่งผลกระทบต่อรายได้ของผู้เช่าพื้นที่ประกอบการในเขตท่าอากาศยานซึ่งถือเป็นแหล่งรายได้ประเภทส่วนแบ่งผลประโยชน์จากสัญญาอนุญาตให้ประกอบกิจการและค่าเช่าใช้สถานที่ของ
ทอท. ทำให้ผู้เช่าดังกล่าวอาจหยุดประกอบธุรกิจในท่าอากาศยานของ ทอท. หรืออาจต้องการให้
ทอท. ลดอัตราค่าเช่าและส่วนแบ่งผลประโยชน์ซึ่งจะต้องชำระให้แก่ ทอท.
การที่อัตราการเติบโตของปริมาณการจราจรทางอากาศ จำนวนผู้โดยสารที่เดินทางทางอากาศ
และการท่องเที่ยวของประเทศ
ลดต่ำลง หรือมีอัตราการเติบโตต่ำกว่าที่ ทอท. ได้คาดการณ์ไว้ไม่ว่าด้วยเหตุใดก็ตาม
อาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

นอกจากนี้ ผลการดำเนินงานของ ทอท. มีลักษณะผันผวนและ ทอท.
คาดว่าผลการดำเนินงานระหว่างกาลของ ทอท.
จะยังคงผันผวนต่อไปในอนาคต ทั้งนี้ขึ้นอยู่กับปัจจัยหลายประการ เช่น
แนวโน้มการเดินทางตามฤดูกาลโดยเฉพาะการเดินทางสู่กรุงเทพฯ ประเทศไทย
และภูมิภาคเอเชียตะวันออกเฉียงใต้ เพื่อท่องเที่ยวพักผ่อน โดยปกติรายได้ของ ทอท.
จะอยู่ในระดับสูงสุดในช่วงไตรมาสที่สอง (สิ้นสุด ณ วันที่ 31 มีนาคม)
และรองลงมาในช่วงไตรมาสแรก (สิ้นสุด ณ วันที่ 31 ธันวาคม) ของรอบปีบัญชีของ ทอท.
ซึ่งสะท้อนถึงความต้องการของนักท่องเที่ยวในการเดินทางสู่กรุงเทพฯ ประเทศไทย
และภูมิภาคเอเชียตะวันเฉียงใต้
ในช่วงเวลาดังกล่าว ซึ่งส่งผลให้ผลการดำเนินงานระหว่างกาลในแต่ละช่วงของ ทอท.
อาจไม่สามารถเปรียบเทียบกันได้ และอาจไม่
บ่งชี้ถึงผลการดำเนินงานตลอดทั้งปีของ ทอท.

2.  การเลื่อนการปรับอัตราค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานเพิ่มขึ้นอีกร้อยละ
    15 เมื่อท่าอากาศยานสุวรรณภูมิเปิดให้บริการ

รายได้จากค่าธรรมเนียมในการขึ้นลงของอากาศยาน ค่าธรรมเนียมที่เก็บอากาศยาน
และค่าธรรมเนียมการใช้สนามบิน ในปีงบประมาณ 2546 รวมคิดเป็นอัตราร้อยละ 58.1
ของรายได้รวม และร้อยละ 60.0 ของรายได้รวมในปีงบประมาณ 2547
และแม้ว่าคณะกรรมการการบินพลเรือน (กบร.) ได้มีมติในคราวประชุมครั้งที่ 4/2546 เมื่อวันที่ 9
ธ.ค.46 อนุมัติให้ ทอท.ปรับปรุงอัตราค่าธรรมเนียมต่าง ๆ ด้านการบิน ณ
ท่าอากาศยานที่อยู่ในความรับผิดชอบของ ทอท.แล้ว ดังนี้ (1)
อนุมัติให้ปรับค่าธรรมเนียมการใช้สนามบินของผู้โดยสารระหว่างประเทศที่เดินทางออกจากสนามบิน
ณ ท่าอากาศยานที่อยู่ในความรับผิดชอบของ ทอท.จากครั้งละไม่เกิน 500.- บาท
เป็นครั้งละไม่เกิน 700.- บาท และผู้โดยสารภายในประเทศที่เดินทางออกจากสนามบิน ณ
ท่าอากาศยานที่อยู่ในความรับผิดชอบของ ทอท. ครั้งละไม่เกิน 50.- บาท เป็นครั้งละ ไม่เกิน
100.- บาท ทั้งนี้ตั้งแต่วันที่ 1 ต.ค.48 (2)
อนุมัติให้ปรับปรุงอัตราค่าธรรมเนียมในการขึ้นลงอากาศยานและค่าธรรมเนียมที่เก็บอากาศยานเพิ่มขึ้นทั้งสิ้นร้อยละ
35 โดยให้ปรับเพิ่มขึ้นเป็น 2 ระยะ คือ ตั้งแต่วันที่ 1 ต.ค.47 ให้ปรับเพิ่มขึ้นร้อยละ 20
และตั้งแต่วันที่ 1 ต.ค.48 ให้ปรับเพิ่มขึ้นร้อยละ 15

แต่จากการที่ สมาคมการขนส่งทางอากาศระหว่างประเทศ (International Air Transport
Associate: IATA) ได้เข้าพบรัฐมนตรีว่าการกระทรวงคมนาคม (นายสุริยะ จึงรุ่งเรืองกิจ)
เมื่อ 28 มี.ค.48 เพื่อขอให้พิจารณาทบทวนการปรับเพิ่มค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยาน เนื่องจาก ภาวะเศรษฐกิจของโลกชะลอตัวลง
ประกอบกับราคาน้ำมันเพิ่มสูงขึ้น ส่งผลให้บริษัทสายการบินมีต้นทุนในการดำเนินงานเพิ่มสูงขึ้นเช่นกัน
รัฐมนตรีว่าการกระทรวงคมนาคมจึงมีนโยบายให้
ทอท.พิจารณาเลื่อนการปรับอัตราค่าธรรมเนียมดังกล่าวเพิ่มขึ้นในอัตราร้อยละ 20 ไปเป็นวันที่ 1
ม.ค.48 เป็นต้นไป สำหรับการปรับเพิ่มอีกในอัตราร้อยละ 15
และการปรับเพิ่มค่าธรรมเนียมการใช้สนามบินของผู้โดยสารระหว่างประเทศนั้นให้ ทอท.
พิจารณาปรับเพิ่มขึ้นเมื่อท่าอากาศยานสุวรรณภูมิเปิดให้บริการ

ดังนั้น
หากโครงการก่อสร้างของท่าอากาศยานสุวรรณภูมิไม่แล้วเสร็จและเปิดให้บริการล่าช้าก็จะทำให้รายได้ที่
ทอท.ควรจะได้รับจากการปรับเพิ่มค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานในส่วนที่เหลืออีกร้อยละ
15 รวมถึงค่าธรรมเนียมการใช้สนามบินของผู้โดยสารระหว่างประเทศต้องล่าช้าออกไปด้วย
อาจจะส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

1.1.3 การโยกย้ายการปฏิบัติการของ ทอท.
จากท่าอากาศยานกรุงเทพไปยังท่าอากาศยานสุวรรณภูมิ
อาจทำให้การดำเนินงานในช่วงเวลาการย้ายฐานปฏิบัติการจะต้องหยุดชะงัก

การย้ายการปฏิบัติการจากท่าอากาศยานกรุงเทพไปยังท่าอากาศยานสุวรรณภูมิ
มีการวางแผนดำเนินการไว้เป็นลำดับขั้นตอน โดยมีช่วงทยอยย้ายอุปกรณ์ต่าง ๆ
ที่สามารถขนย้ายได้ล่วงหน้า และช่วงการย้ายครั้งใหญ่ที่เป็นช่วงสำคัญจะเป็นการโยกย้ายวัสดุ
อุปกรณ์ที่จำเป็น/สำคัญต่อการปฏิบัติการ ณ ท่าอากาศยานกรุงเทพ และท่าอากาศยานสุวรรณภูมิ
ซึ่งจำเป็นต้องขนย้ายในช่วงวันเปิดใช้ท่าอากาศยานสุวรรณภูมิ
นอกจากนั้นการย้ายการปฏิบัติการให้ประสบผลสำเร็จนอกจากจะขึ้นอยู่กับแผนงานแล้วความร่วมมือและการประสานงานอันดีระหว่าง
ทอท. หน่วยราชการ ผู้ประกอบการ และบริษัทการบิน ยังเป็นสิ่งที่สำคัญอย่างยิ่ง ทั้งนี้
ทอท.ไม่อาจรับรองได้ว่าการย้ายฐานปฏิบัติการดังกล่าวจะไม่ก่อให้เกิดเหตุขัดข้องหรือไม่ก่อให้เกิดการหยุดชะงักของการดำเนินงานของ
ทอท. หน่วยราชการ ผู้ประกอบการ และบริษัทการบิน
ทั้งท่าอากาศยานกรุงเทพและท่าอากาศยานสุวรรณภูมิ

4.  ผลการดำเนินงานในปัจจุบันขึ้นอยู่กับรายได้จากท่าอากาศยานกรุงเทพเพียงแห่งเดียวเป็นหลัก

เนื่องจากรายได้จากท่าอากาศยานกรุงเทพคิดเป็นสัดส่วนร้อยละ 89.6 ร้อยละ 88.7 และร้อยละ
90.88 ของรายได้จากการดำเนินงานทั้งหมดของ ทอท. ในรอบปีบัญชี 2546 รอบปีบัญชี 2547
และรอบปีบัญชี 2548 ตามลำดับ ดังนั้นผลการดำเนินงานของ ทอท.
จึงขึ้นอยู่กับรายได้จากท่าอากาศยานกรุงเทพเป็นหลัก
ดังนั้นการเปลี่ยนแปลงอันมีนัยสำคัญในจำนวนผู้โดยสารและสายการบินที่ใช้บริการท่าอากาศยานกรุงเทพ
หรือการหยุดชะงักของการดำเนินงานของท่าอากาศยานกรุงเทพไม่ว่าจะด้วยเหตุผลใดก็ตามก็อาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.ได้
ทั้งนี้เมื่อท่าอากาศยานสุวรรณภูมิเริ่มเปิดดำเนินการเชิงพาณิชย์ ทอท.คาดว่าผลการดำเนินงานของ
ทอท.จะขึ้นอยู่กับการดำเนินงาน ณ ท่าอากาศยานสุวรรณภูมิเป็นหลัก

5.  แผนการใช้งานท่าอากาศยานกรุงเทพในอนาคตยังไม่มีความชัดเจน

แม้ว่า ทอท.จะได้ทำการศึกษาความเป็นไปได้สำหรับการใช้งานท่าอากาศยานกรุงเทพ
หลังจากท่าอากาศยานสุวรรณภูมิเริ่มดำเนินการแล้วโดยการตั้งคณะกรรมการเพื่อพิจารณาการใช้พื้นที่
ทกท.ในอนาคตและคณะกรรมการตามที่กล่าวได้จัดจ้างที่ปรึกษาประเมินทางเลือกและความเหมาะสมเบื้องต้นในการใช้ประโยชน์พื้นที่ภายใน
และภายนอกท่าอากาศยานกรุงเทพในอนาคตได้อย่างเหมาะสม
โดยสถาบันทรัพย์สินทางปัญญาแห่งจุฬาลงกรณ์มหาวิทยาลัย แต่ ทอท.ยังไม่สามารถรับประกันได้ว่า
ทอท.จะสามารถกำหนดแผนการใช้ประโยชน์ท่าอากาศยานกรุงเทพในอนาคตได้อย่างเหมาะสม
หรือมีค่าใช้จ่ายจำนวนมากในการหาข้อสรุปสำหรับแผนการใช้ประโยชน์ท่าอากาศยานกรุงเทพในอนาคต
ทอท.คาดว่าการดำเนินงานของท่าอากาศยานกรุงเทพเมื่อมีการโยกย้ายการปฏิบัติงานท่าอากาศยานไปยังท่าอากาศยานสุวรรณภูมิแล้วจะไม่มีผลกำไร
และ
ทอท.ไม่สามารถรับประกันได้ว่าการใช้ประโยชน์ท่าอากาศยานกรุงเทพในกิจการเกี่ยวกับท่าอากาศยาน
หรือในวัตถุประสงค์อื่นจะสามารถสร้างผลกำไรในอนาคตได้หรือไม่
ทั้งนี้การใช้ประโยชน์ท่าอากาศยานกรุงเทพอาจรวมถึงการใช้ประโยชน์สำหรับทั้งกิจการท่าอากาศยานและกิจการอื่นที่ไม่เกี่ยวกับกิจการท่าอากาศยาน
ซึ่งในกรณีที่เป็นการใช้ประโยชน์ในกิจการที่ไม่เกี่ยวกับกิจการท่าอากาศยานนั้น ทอท.
จำเป็นต้องได้รับอนุมัติเพิ่มเติมจากรัฐบาล โดย
ทอท.ไม่สามารถรับประกันได้ว่ารัฐบาลจะให้การอนุมัติการใช้ประโยชน์ท่าอากาศยานกรุงเทพในกิจการที่ไม่เกี่ยวกับกิจการท่าอากาศยาน
หรือในกิจการท่าอากาศยานและกิจการอื่นที่ไม่เกี่ยวกับกิจการท่าอากาศยานรวมกันหรือไม่ ทั้งนี้
รวมทั้งการอนุมัติในเรื่องเกี่ยวกับเขตการดำเนินกิจการ (Zoning) ด้วย ทอท. เชื่อว่า ทอท.
อาจจะต้องเจรจาสัญญาเช่า
ท่าอากาศยานกรุงเทพกับกรมธนารักษ์ใหม่
เพื่อทำความตกลงเกี่ยวกับค่าเช่าในอัตราที่สูงขึ้นสำหรับการนำท่าอากาศยานกรุงเทพไปใช้ประโยชน์
ในกิจการที่ไม่เกี่ยวกับกิจการท่าอากาศยาน การใช้ท่าอากาศยานกรุงเทพในอนาคตของ ทอท.
อาจส่งผลต่อการเพิ่มขึ้นของภาระค่าใช้จ่ายเพื่อการลงทุน (Capital Expenditures)
และค่าใช้จ่ายในการดำเนินงาน (Operating Expenses) นอกจากนั้น ทอท.
ยังอาจต้องการคณะผู้บริหารซึ่งมีความเชี่ยวชาญคณะใหม่ บุคลากรใหม่ และทรัพยากรด้านอื่น ๆ
เพิ่มขึ้นอีกด้วย

6.  ความสามารถในการรองรับปริมาณการจราจรทางอากาศในกรุงเทพฯ
    ที่ไม่เพียงพออาจมีผลกระทบต่อคุณภาพของการให้บริการของ ทอท.

ทอท.
เชื่อว่าการจราจรทางอากาศที่คับคั่งเกินขีดความสามารถในการรองรับที่ออกแบบไว้ของท่าอากาศยานกรุงเทพของ
ทอท. จะส่งผลกระทบในทางลบต่อคุณภาพของการให้บริการ
ในขณะที่ปริมาณผู้โดยสารที่ใช้บริการท่าอากาศยานกรุงเทพกำลังเพิ่มขึ้นจนใกล้จะถึงระดับขีดความสามารถในการรองรับสูงสุดที่ถูกออกแบบไว้
ทอท.
ได้ขยายขีดความสามารถของอาคารผู้โดยสารในการรองรับผู้โดยสารของท่าอากาศยานกรุงเทพจากเดิมที่มีความจุ
33 ล้านคนต่อปี มาเป็น 36.5 ล้านคนต่อปี โดยมีค่าใช้จ่ายทั้งสิ้น 3,860.1 ล้านบาท
และได้จัดทำโครงการให้ข้อมูลการให้บริการผู้โดยสาร
เพื่อลดเวลาการใช้บริการภายในอาคารเสริมจากมาตรการที่
ท่าอากาศยานกรุงเทพได้จัดไว้ก่อนหน้านี้ อย่างไรก็ตาม
แม้จะได้มีการเพิ่มขีดความสามารถดังกล่าวแล้วก็ตาม ทอท.
คาดว่าอัตราการเติบโตของการจราจรทางอากาศเนื่องจากนโยบายการเปิดน่านฟ้าเสรีของรัฐจะยังคงมีผลกระทบต่อความสามารถของ
ทอท.ในการให้บริการที่มีคุณภาพ ณ ท่าอากาศยานกรุงเทพในช่วงเวลาที่มีการจราจรหนาแน่น
โดยในขณะนี้ ทอท. ยังไม่มีแผนการขยายขีดความสามารถเพิ่มเติม และ ทอท.
เองก็ยังถูกจำกัดในด้านเนื้อที่ที่จำเป็นต้องใช้ในการขยายท่าอากาศยานกรุงเทพ
จึงไม่สามารถรับประกันได้ว่า ทกท.จะให้บริการได้อย่างเพียงพอในกรณีที่ ท่าอากาศยานสุวรรณภูมิ
(ทสภ.) ไม่สามารถเปิดให้บริการได้ทันตามเวลาที่กำหนด

ขณะนี้ ทอท. กำลังก่อสร้างท่าอากาศยานสุวรรณภูมิเพื่อใช้แทนท่าอากาศยานกรุงเทพ
โดยท่าอากาศยานสุวรรณภูมิ
ถูกออกแบบเบื้องต้นให้สามารถรองรับผู้โดยสารได้ประมาณ 45 ล้านคนต่อปี
และรองรับเที่ยวบินได้ถึง 76 เที่ยวบินต่อชั่วโมง โดยสามารถขยายให้รองรับผู้โดยสารได้ถึง 100
ล้านคนต่อปี และรองรับเที่ยวบินได้ถึง 112 เที่ยวบินต่อชั่วโมง อย่างไรก็ดี
การก่อสร้างท่าอากาศยานสุวรรณภูมิประสบปัญหาความล่าช้าหลายประการ
เนื่องจากมีการเปลี่ยนแปลงการออกแบบท่าอากาศยานสุวรรณภูมิ ในหลายจุด
ซึ่งแตกต่างไปจากการออกแบบเดิมเพื่อรองรับจำนวนผู้โดยสารและปริมาณการขึ้นลงของอากาศยานที่เพิ่มขึ้นตามประมาณการของจำนวนผู้โดยสารและปริมาณการขึ้นลงของอากาศยานที่จะมาใช้บริการของท่าอากาศยานสุวรรณภูมิ
นอกจากนี้การที่การออกแบบก่อสร้างท่าอากาศยานสุวรรณภูมิไม่สามารถปรับเปลี่ยนได้มากนัก
และการที่ บทม.ได้ทำการแก้ไขแบบก่อสร้างทำให้ ทอท.อาจไม่สามารถให้บริการอย่างดีที่สุด ณ
ท่าอากาศยานสุวรรณภูมิ เนื่องจากเหตุผลหลายประการ เช่น
การใช้หลุมจอดไม่ประชิดอาคารเพิ่มขึ้นแทนการใช้หลุมจอดประชิดอาคาร
และการแออัดในพื้นที่ลานจอดโดยเฉพาะในช่วงเวลาที่การจราจรหนาแน่น
และยังเป็นข้อจำกัดในการปรับปรุงขยายท่าอากาศยานในอนาคตรวมทั้งต้องเสียค่าใช้จ่ายสูงขึ้นหากมีการปรับปรุงขยายท่าอากาศยานในอนาคต

ทอท.คาดว่าหากจำนวนผู้โดยสารและอากาศยานเพิ่มจำนวนขึ้นในอนาคตมีจำนวนเกินกว่าขีดความสามารถที่ได้ออก
แบบไว้ระดับการให้บริการในส่วนของปริมาณผู้โดยสารและอากาศยานที่เพิ่มขึ้นนี้จะทำให้ค่าใช้จ่ายในการดำเนินงานเพิ่มสูงขึ้น
ทอท.อาจจะต้องเสียค่าใช้จ่ายเป็นจำนวนมากสำหรับการขยายขีดความสามารถในการรองรับจำนวนผู้โดยสาร
และอากาศยานที่เพิ่มขึ้น นอกจากนี้
การวางแผนในการขยายขีดความสามารถในการรองรับการจราจรทางอากาศของท่าอากาศยานของ
ทอท.ในกรุงเทพฯ จะต้องใช้เวลาและเงินทุน รวมทั้งทรัพยากรในการดำเนินงานเพิ่มขึ้น ทั้งนี้หาก
ทอท.ไม่สามารถขยายขีดความสามารถให้เพียงพอต่อความต้องการที่เพิ่มขึ้นได้ก็อาจจะทำให้คุณภาพในการให้บริการซึ่งรวมถึงการรักษาความปลอดภัยลดลง
ทั้งยังอาจ
ทำให้ความคับคั่งของปริมาณอากาศยาน ผู้โดยสาร
และคลังสินค้าเพิ่มขึ้นอันจะส่งผลให้ระดับความพอใจของลูกค้า ผู้เช่าพื้นที่และผู้โดยสารลดลง

7.  กรรมสิทธิ์ที่ดินบางส่วนที่ ทอท.
    ได้เช่าเพื่อใช้เป็นที่ตั้งท่าอากาศยานรวมถึงท่าอากาศยานสุวรรณภูมิยังไม่สมบูรณ์

ทอท. ได้เช่าที่ดินซึ่งเป็นที่ตั้งท่าอากาศยานของ ทอท.
จากกองทัพอากาศและกรมการขนส่งทางอากาศซึ่งเป็นผู้ดูแลที่ดินดังกล่าวในนามของกรมธนารักษ์
กระทรวงการคลัง ทั้งนี้
กระทรวงการคลังไม่สามารถแสดงเอกสารสิทธิ์ในที่ดินบางแปลงที่ใช้เป็นที่ตั้งของท่าอากาศยานสุวรรณภูมิ
ทางแก้การไม่สามารถแสดงเอกสารสิทธิ์ทำได้โดยการรวมโฉนดที่ดินเป็นโฉนดแปลงเดียวเพื่อสามารถจดทะเบียนการเช่าที่ดินกับกรมที่ดินได้
นอกจากนี้ พื้นที่บางส่วนในท่าอากาศยานสุวรรณภูมินั้นมีสภาพเป็นสาธารณสมบัติของแผ่นดิน เช่น
ลำรางสาธารณะและที่ธรณีสงฆ์ ซึ่งตามกฎหมายแล้ว
กระทรวงการคลังจะถือกรรมสิทธิ์ในที่ดินที่มีลักษณะเป็นสาธารณสมบัติของแผ่นดิน
และที่ธรณีสงฆ์ดังกล่าวได้
โดยการตราเป็นพระราชกฤษฎีกาหรือตราเป็นกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินและที่ธรณีสงฆ์ของพื้นที่ดังกล่าวก่อน
ซึ่งจากข้อมูล ณ วันที่จัดทำเอกสารฉบับนี้
กรมธนารักษ์อยู่ในระหว่างรังวัดสอบเขตภายในเพื่อรวมโฉนดที่ดินเพื่อออกโฉนดแปลงเดียว
และการตรา
พระราชกฤษฎีกาหรือกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินของพื้นที่ดังกล่าว
อย่างไรก็ตาม
ทอท.จะยังคงดำเนินการก่อสร้างและเปิดดำเนินการท่าอากาศยานสุวรรณภูมิในเชิงพาณิชย์ต่อไปแม้ว่ากระทรวง
การคลังจะยังไม่ได้รับเอกสารสิทธิ์ดังกล่าวหรือไม่มีพระราชกฤษฎีกาหรือกฎหมายพิเศษใด ๆ
มาเพิกถอนสถานะการเป็นสาธารณสมบัติของแผ่นดินและที่ธรณีสงฆ์ของพื้นที่บางส่วนในท่าอากาศยานสุวรรณภูมิ
นอกจากนั้นยังมีการกล่าวอ้างว่าพื้นที่บางส่วนที่ทอท. เช่าเพื่อใช้เป็นที่ตั้งของท่าอากาศยานภูเก็ตซึ่ง
ทอท.ได้เริ่มดำเนินการตั้งแต่ปี พ.ศ. 2531 นั้นเป็นหนองน้ำสาธารณประโยชน์ ซึ่งปัจจุบัน ทอท.
กรมการขนส่งทางอากาศ และกรมที่ดินยังคงอยู่ในระหว่างดำเนินการตามขั้นตอนที่กฎหมายกำหนด
เพื่อเพิกถอนสภาพของหนองน้ำสาธารณประโยชน์นี้ต่อไป
และจนกว่าจะได้มีการดำเนินการตามขั้นตอนของกฎหมาย
เพื่อเพิกถอนสภาพของหนองน้ำสาธารณประโยชน์ดังกล่าว ทอท.
จึงยังต้องแบกรับความเสี่ยงอันอาจเกิดจากการดำเนินการตามขั้นตอนของกฎหมายดังกล่าว
ซึ่งอาจส่งผลกระทบต่อการประกอบธุรกิจ สถานะทางการเงิน และผลประกอบการของ ทอท.

8.  ยังไม่มีการจดทะเบียนสัญญาเช่าที่ดินที่ท่าอากาศยานของ ทอท. ตั้งอยู่

ตามบทบัญญัติแห่งกฎหมายไทย สัญญาเช่ารายใดมีกำหนดระยะเวลาการเช่าเกินกว่า 3 ปี
จะต้องมีการดำเนินการ
จดทะเบียนการเช่าต่อกรมที่ดิน กระทรวงมหาดไทย ทั้งนี้ เพื่อให้การเช่ามีผลบังคับใช้ได้เกินกว่า 3
ปี
สำหรับการเช่าที่ดินทั้งหมดที่เป็นที่ตั้งของท่าอากาศยานกรุงเทพและท่าอากาศยานภูมิภาคและที่มีการก่อสร้างท่าอากาศยานสุวรรณภูมิอยู่ในขณะนี้นั้น
ปัจจุบัน ทอท.ยังคงไม่สามารถดำเนินการจดทะเบียนการเช่าซึ่งมีกำหนดระยะเวลา 30 ปีได้
เนื่องจากกระทรวงการคลังโดยกรมธนารักษ์ยังไม่สามารถแสดงเอกสารสิทธิ์ของที่ดินดังกล่าวทั้งหมดแก่
ทอท. ทั้งนี้ ทอท.เริ่มดำเนินการท่าอากาศยานกรุงเทพนับตั้งแต่ปี พ.ศ. 2522
ท่าอากาศยานเชียงใหม่ ท่าอากาศยานภูเก็ต ท่าอากาศยานหาดใหญ่ ตั้งแต่ปี พ.ศ. 2531
และท่าอากาศยานเชียงรายตั้งแต่ปี พ.ศ. 2541 โดย
ทอท.ได้เข้าทำสัญญาเช่าที่ดินที่เกี่ยวกับท่าอากาศยานทั้งหมดครั้งล่าสุดในเดือนกันยายน 2545
แต่อย่างไรก็ตาม
ทอท.ได้จัดทำบันทึกข้อตกลงกับกองทัพอากาศและกรมการขนส่งทางอากาศเพื่อแก้ไขระยะเวลาการจดทะเบียนเป็นภายใน
60 วัน นับแต่วันที่ได้รับแจ้งเป็นหนังสือจากกรมธนารักษ์ ทั้งนี้หาก ทอท.
ยังคงมีสถานภาพเป็นรัฐวิสาหกิจ และยังมิได้มีการปฏิบัติผิดเงื่อนไขข้อตกลงการใช้ประโยชน์
การที่ยังมิได้จดทะเบียนการเช่าน่าจะไม่ส่งผลกระทบต่อการประกอบธุรกิจของ ทอท.

1.1.9 เนื่องจาก ทอท. เป็นรัฐวิสาหกิจในประเทศไทย ทอท.
จึงต้องอยู่ภายใต้ข้อจำกัดในด้านการเงินและการดำเนินงานบางประการ

ทอท. มีสภาพเป็น “รัฐวิสาหกิจ” ภายใต้พระราชบัญญัติวิธีการงบประมาณ พ.ศ. 2502
เนื่องจากรัฐบาลโดยกระทรวง
การคลังถือหุ้นเกินกว่าร้อยละ 50 ของหุ้นที่ออกและจำหน่ายแล้วทั้งหมด
โดยภายหลังจากการเสนอขายหุ้นสามัญต่อประชาชน
ทั่วไปในครั้งนี้ ทอท. จะยังคงมีสถานะเป็น “รัฐวิสาหกิจ”
ตามกฎหมายว่าด้วยวิธีการงบประมาณต่อไปเช่นเดิม และตราบเท่าที่
รัฐบาลโดยกระทรวงการคลังยังคงถือหุ้นเกินกว่าร้อยละ 50
ของหุ้นที่ออกและจำหน่ายแล้วทั้งหมดของ ทอท. ในฐานะที่เป็น
รัฐวิสาหกิจ การกำหนดนโยบายและการดำเนินกลยุทธ์ทางธุรกิจบางประการของ ทอท.
จะต้องได้รับความเห็นชอบจากหน่วยงานราชการต่าง ๆ ที่เกี่ยวข้องก่อน ตัวอย่างเช่น (ก)
การลงทุนที่สำคัญของ ทอท.
หรือการกำหนดค่าใช้จ่ายเพื่อการลงทุนที่มีนัยสำคัญจะต้องได้รับการอนุมัติจากคณะรัฐมนตรีก่อน (ข)
การก่อหนี้ในสกุลเงินต่างประเทศที่มีนัยสำคัญ ทอท.
จะต้องได้รับอนุมัติจากกระทรวงการคลังก่อนเช่นกัน และ (ค) งบการเงินประจำปีของ ทอท.
ก็จะต้องได้รับการตรวจสอบโดยสำนักงานการตรวจเงินแผ่นดิน เป็นต้น

นอกจากนี้ ความสามารถของ ทอท.
ในการจัดหาเงินกู้ยืมที่เป็นเงินตราต่างประเทศยังถูกจำกัดโดยนโยบายในการกำหนดเพดานการกู้ยืมเงินตราต่างประเทศของรัฐวิสาหกิจอีกด้วย
โดยคณะกรรมการนโยบายหนี้ของประเทศได้ทำการกำหนดเพดานการกู้ยืมเงินสกุลต่างประเทศของภาครัฐ
ซึ่งรวมถึงรัฐวิสาหกิจด้วย

ทอท. จึงไม่สามารถยืนยันได้ว่า คณะกรรมการนโยบายหนี้ของประเทศ
คณะรัฐมนตรีหรือกระทรวงการคลังจะอนุมัติการลงทุน ค่าใช้จ่ายในการลงทุน หรือการกู้ยืมเงินของ
ทอท. ในอนาคต ทั้งนี้ ทอท. จะต้องอยู่ภายใต้ข้อจำกัดดังกล่าวข้างต้นจนกว่า
รัฐบาลจะมีการเปลี่ยนแปลงนโยบายที่เกี่ยวข้อง หรือจนกว่ารัฐบาล
(โดยกระทรวงการคลังหรือองค์กรอื่นของรัฐ) จะลดสัดส่วนการถือหุ้นที่ถืออยู่รวมกันใน ทอท.
ให้เหลือต่ำกว่าหรือเท่ากับร้อยละ 50 ของหุ้นที่ออกและจำหน่ายแล้วทั้งหมดของ ทอท.
จนเป็นสาเหตุให้ ทอท. สิ้นสภาพในการเป็นรัฐวิสาหกิจ ดังนั้น จะเห็นได้ว่า ปัจจัยต่าง ๆ
ที่กล่าวมาข้างต้นอาจจำกัดความสามารถของทอท. ในการได้มาซึ่งทุน
หรือความคล่องตัวที่จะตอบสนองต่อความเปลี่ยนแปลงของสภาวะของตลาดซึ่งรวมถึงสภาวะตลาดเงินได้ทันท่วงที
ในการจะบรรลุซึ่งเป้าหมายการดำเนินงานของ ทอท.
ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

10. ความสามารถในการจัดหาเงินลงทุนในรูปของเงินทุนหรือการกู้ยืมอาจถูกจำกัด

ความสามารถของ
ทอท.ในการหาเงินลงทุนในรูปของเงินทุนในอนาคตอาจถูกจำกัดโดยผลของกฎหมาย
โดยข้อบังคับและขอบวัตถุประสงค์ของบริษัท และโดยผลของสัญญา กล่าวคือ
ภายใต้กฎระเบียบที่เกี่ยวข้อง กระทรวงการคลังไม่สามารถเข้า
ค้ำประกันเงินกู้เพิ่มเติมของ ทอท. หรือ บทม. ได้หากกระทรวงการคลังถือหุ้นใน ทอท.
ต่ำกว่าร้อยละ 70 ของจำนวนหุ้นที่ออกและจำหน่ายแล้วทั้งหมดของ ทอท. นอกจากนี้ ข้อบังคับของ
ทอท.ยังกำหนดสัดส่วนการถือหุ้นของชาวต่างชาติใน ทอท. ไว้ไม่เกินร้อยละ 30
ของจำนวนหุ้นที่ออกและจำหน่ายแล้วทั้งหมด ทั้งยังห้ามมิให้บุคคลต่างชาติคนใดถือหุ้นเกินกว่าร้อยละ
5 ของจำนวนหุ้นที่ออกและจำหน่ายแล้วทั้งหมด
อีกทั้งเงื่อนไขในสัญญาเช่าที่ราชพัสดุเพื่อเป็นที่ตั้งของท่าอากาศยานของ
ทอท.ยังกำหนดว่าการเช่าจะสิ้นสุดลงทันทีหากกระทรวงการคลังถือหุ้นใน ทอท.เพียงร้อยละ 50
หรือน้อยกว่าของจำนวนหุ้นที่ออกและจำหน่ายแล้วทั้งหมด นอกจากนี้
กระทรวงการคลังอาจโอนหุ้นจำนวนหนึ่งที่ถืออยู่ใน
ทอท.ให้แก่กองทุนรวมวายุภักษ์กองทุนใดกองทุนหนึ่งในสองกองทุน ทั้งนี้หุ้นของ
ทอท.ที่โอนให้แก่กองทุนรวมวายุภักษ์อาจไม่ถือว่าเป็นการถือหุ้นโดยรัฐบาลเพื่อพิจารณาว่า
ทอท.มีสถานะเป็นรัฐวิสาหกิจหรือไม่ ปัจจัยทั้งหลายเหล่านี้หรือปัจจัยอื่น ๆ อาจทำให้
ทอท.จัดหาเงินลงทุนในรูปของเงินทุนหรือการกู้ยืม
ในอนาคตได้อย่างยากลำบาก และอาจก่อให้เกิดข้อจำกัดอย่างมีนัยสำคัญต่อความสามารถของ
ทอท.ในการหาเงินลงทุนเพื่อใช้เป็นค่าใช้จ่ายเพื่อการลงทุนหรือเพื่อเป็นเงินทุนหมุนเวียน
หรือเงินกู้ดังกล่าวอาจมีผลทำให้ค่าใช้จ่ายของ ทอท.เพิ่มขึ้นอย่างมาก

1.1.11 ทอท. ได้รับผลกระทบจากการวางนโยบายและความสำเร็จของ บมจ. การบินไทย
ซึ่งเป็นลูกค้ารายใหญ่และเป็นผู้ดำเนินการสายการบินแห่งชาติ

ท่าอากาศยานกรุงเทพเป็นศูนย์ปฏิบัติการของ บมจ.การบินไทย
ซึ่งเป็นสายการบินแห่งชาติและเป็นลูกค้ารายใหญ่ที่สุดของ ทอท.
ในด้านการจราจรทางอากาศระหว่างประเทศและ บมจ.การบินไทย
ยังมีส่วนแบ่งการตลาดด้านการจราจรทางอากาศภายในประเทศที่สูงที่สุดอีกด้วย โดย
บมจ.การบินไทย เป็นหนึ่งในผู้ประกอบการด้านการขนส่งสัมภาระ ผู้ให้บริการครัวการบิน
ผู้เช่าพื้นที่เพื่อการซ่อมแซมและบำรุงรักษาอากาศยาน และผู้ประกอบการด้านการขนถ่ายสินค้า
นอกจากนั้น บมจ.การบินไทย ยังมีส่วนสำคัญในการก่อสร้างและดำเนินการให้บริการบางประเภท ณ
ท่าอากาศยานสุวรรณภูมิด้วย ด้วยเหตุนี้ บมจ.การบินไทย อาจมีความขัดแย้งกับ ทอท.
ในเชิงผลประโยชน์และนโยบายการคิดค่าบริการ กลยุทธ์ในการดำเนินธุรกิจ การตลาด
ปริมาณค่าใช้จ่ายเพื่อการลงทุนและโครงการอื่น ๆ ของ บมจ.การบินไทย
ซึ่งอาจส่งผลกระทบต่อการประกอบธุรกิจ สถานะทางการเงิน และ
ผลประกอบการของ ทอท.

1.1.12 ผลการดำเนินงานส่วนหนึ่งของ ทอท.
ขึ้นอยู่กับผู้ประกอบการซึ่งได้รับอนุญาตให้ประกอบกิจการใน
ท่าอากาศยานและผู้ประกอบการอื่น ๆ ในการดำเนินการกิจการที่มีความสำคัญ ณ ท่าอากาศยานของ
ทอท.

ทอท. ได้มอบหมายให้บุคคลภายนอกเป็นผู้ดำเนินการเกี่ยวกับการให้บริการต่าง ๆ เกือบทั้งหมด
รวมทั้ง บมจ.
การบินไทย ซึ่งเป็นผู้ให้บริการหลายประเภท ณ ท่าอากาศยานของ ทอท. และบริษัท ไทย
แอร์พอร์ต กราวด์ เซอร์วิสเซส จำกัด ซึ่ง ทอท. ถือหุ้นอยู่จำนวนร้อยละ 28.5
เป็นผู้ให้บริการภาคพื้นดินต่าง ๆ รวมทั้งการขนส่งสัมภาระ นอกจากนี้
หน่วยงานราชการหลายแห่งก็เป็นผู้ให้บริการที่สำคัญหลายอย่าง ณ ท่าอากาศยานของ ทอท.
อาทิเช่น กรมศุลกากรและสำนักงานตรวจคนเข้าเมือง
จะรับผิดชอบเกี่ยวกับการศุลกากรและการตรวจหนังสือเดินทาง ด้วยเหตุนี้
ประสิทธิภาพด้านการให้บริการส่วนใหญ่และรายได้ของ ทอท.
จึงขึ้นอยู่กับความสามารถของบุคคลอื่นที่ต้องปฏิบัติหน้าที่อย่างมีประสิทธิภาพภายใต้ข้อตกลงซึ่งได้ทำไว้กับ
ทอท. ถึงแม้ว่า ทอท.
จะได้กำหนดเรียกเก็บค่าตอบแทนขั้นต่ำจากผู้ประกอบการในท่าอากาศยานและกำหนดมาตรการเกี่ยวกับการจัดเก็บรายได้แล้วก็ตาม
หากผู้ประกอบการเหล่านี้ไม่สามารถดำเนินการให้เป็นที่พึงพอใจของผู้ใช้บริการก็อาจส่งผลกระทบในทางลบต่อการดำเนินงานในท่าอากาศยานและรายได้ของ
ทอท.

13. ผลประโยชน์ของรัฐบาลโดยกระทรวงการคลังในฐานะผู้ถือหุ้นที่มีอำนาจควบคุมและในฐานะผู้กำกับดูแลและควบคุมรัฐวิสาหกิจอื่นอาจขัดแย้งหรือทับซ้อนกับผลประโยชน์ของผู้ถือหุ้นรายอื่นของ
    ทอท.

เนื่องจากรัฐบาลโดยกระทรวงการคลังเป็นผู้ถือหุ้นใหญ่ของ ทอท. โดยถือหุ้นคิดเป็นสัดส่วนร้อยละ
70 ของหุ้นที่ออกและจำหน่ายแล้วทั้งหมดของ ทอท. ดังนั้นในฐานะที่เป็นผู้ถือหุ้นใหญ่
รัฐบาลอาจดำเนินการใด ๆ
ที่ไม่สอดคล้องกับการดำเนินการที่มีลักษณะเป็นการกระทำเพื่อเพิ่มมูลค่าการลงทุนหรือเพื่อประโยชน์สูงสุดแก่ผู้ถือหุ้นเสมอไป
โดยเฉพาะการดำเนินการเพื่อให้บรรลุวัตถุประสงค์บางประการด้านเศรษฐกิจมหภาค การเมือง
และสังคม รวมถึงการกำหนดมาตรการส่งเสริมการเดินทางระหว่างประเทศ
สำหรับสายการบินใหม่และการเปิดเส้นทางใหม่ ๆ รวมถึงเที่ยวบินเช่าเหมาลำ เมื่อเดือนพฤษภาคม
2546 ทอท. ได้พิจารณาปรับลดค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยานที่เรียกเก็บ ณ ท่าอากาศยานเชียงใหม่ ท่าอากาศยานเชียงราย
และท่าอากาศยานหาดใหญ่ ลงร้อยละ 50 เป็นเวลาหนึ่งปี
เพื่อเป็นการสนับสนุนความพยายามของรัฐบาลไทยที่จะสร้างแรงจูงใจแก่สายการบินให้นำนักท่องเที่ยวมายังเชียงใหม่
เชียงราย และหาดใหญ่ และต่อมาในเดือนพฤษภาคม 2547 รัฐบาลให้
ทอท.ขยายระยะเวลาการลดค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยานดังกล่าวออกไปอีก 1 ปี

ตราบเท่าที่รัฐบาลโดยกระทรวงการคลังยังคงมีฐานะเป็นผู้ถือหุ้นใหญ่ของ ทอท.
รัฐบาลจะมีอำนาจในการแต่งตั้งกรรม การส่วนใหญ่ขึ้นเป็นคณะกรรมการของ ทอท.
และสามารถแต่งตั้งผู้บริหารส่วนใหญ่ผ่านทางคณะกรรมการ ทอท.
เพื่อบริหารจัดการกิจการประจำวันของ ทอท.ได้
นอกจากนั้นรัฐบาลยังสามารถริเริ่มหรือป้องกันการเปลี่ยนแปลงอำนาจควบคุมใน
ทอท.ได้โดยใช้เสียงส่วนมากของตนเป็นมติของที่ประชุมสามัญหรือวิสามัญผู้ถือหุ้นได้ ดังนั้น
ทอท.จึงไม่สามารถรับรองได้ว่า ทอท.จะไม่ดำเนินการใด ๆ
ที่จะเป็นการให้ความสำคัญกับรัฐมากกว่าวัตถุประสงค์ทางธุรกิจต่าง ๆ ของ ทอท.
ซึ่งรวมถึงวัตถุประสงค์ในการทำกำไรสูงสุดจากการประกอบการของ ทอท.
และเพื่อเพิ่มมูลค่าการลงทุนแก่ผู้ถือหุ้นด้วย

นอกจากนี้ รัฐบาลโดยกระทรวงการคลังยังเป็นผู้ถือหุ้นใหญ่ใน บมจ. การบินไทย
ซึ่งเป็นลูกค้ารายใหญ่ที่สุดของ ทอท. และบริษัท วิทยุการบินแห่งประเทศไทย จำกัด
("บริษัทวิทยุการบิน") ซึ่งเป็นผู้ให้บริการการจราจรทางอากาศในประเทศ
ซึ่งต่างก็อยู่ในอุตสาหกรรมการบินเช่นกัน
รัฐบาลอาจดำเนินการตามนโยบายในเชิงธุรกิจหรือในเชิงกำกับดูแลในลักษณะที่เอื้อประโยชน์แก่
บมจ. การบินไทย หรือบริษัทวิทยุการบิน ส่งผลให้เกิดผลประโยชน์ทับซ้อนกับของ
ทอท.หรือผู้ถือหุ้นรายอื่น ๆ ได้ ดังนั้น ทอท. จึงไม่สามารถรับรองได้ว่ารัฐบาลจะไม่ดำเนินการใด
ๆ เพื่อให้บรรลุวัตถุประสงค์ในการกำกับดูแล ซึ่งอาจขัดแย้งกับผลประโยชน์ทางธุรกิจ
หรือผลประโยชน์ของผู้ถือหุ้นรายอื่นของ ทอท. ซึ่งอาจรวมไปถึง การปฏิรูปอุตสาหกรรมการบิน
การสนับสนุนสายการบินราคาประหยัด (Low-Cost Carriers)
หรือการลดค่าใช้จ่ายในการเดินทางทางอากาศ

14. ทอท. อาจต้องชำระค่าธรรมเนียมสนามบินที่เรียกเก็บบางส่วนให้แก่องค์กรปกครองส่วนท้องถิ่น

พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.
2542 มาตรา 23 ซึ่งกำหนดให้องค์กรปกครองส่วนท้องถิ่นอาจมีรายได้จากภาษีอากร ค่าธรรมเนียม
และเงินรายได้ดังต่อไปนี้

(15) ค่าธรรมเนียมสนามบิน ตามกฎหมายว่าด้วยการเดินอากาศ
ทั้งนี้ให้เป็นไปตามอัตราและวิธีการที่คณะกรรมการกำหนด

คณะกรรมการหมายความว่า
คณะกรรมการกระจายอำนาจให้แก่องค์กรปกครองส่วนท้องถิ่นซึ่งจัดตั้งขึ้นตามกฎหมายฉบับดังกล่าว
ดังนั้นอัตราค่าธรรมเนียมในการขึ้นลงของอากาศยาน
ค่าธรรมเนียมที่เก็บอากาศยานและค่าธรรมเนียมการใช้สนามบินที่เรียกเก็บโดย ทอท.
คณะกรรมการอาจกำหนดให้มีการเรียกเก็บจากสนามบินเมื่อใดก็ได้

เมื่อเดือนมิถุนายน 2544 กรุงเทพมหานครได้ขอข้อมูลจาก ทอท.เกี่ยวกับค่าธรรมเนียมประเภทต่าง
ๆ ที่มีการเรียกเก็บที่
ท่าอากาศยานกรุงเทพเพื่อเริ่มทำการเรียกเก็บรายได้จากค่าธรรมเนียมสนามบิน จากข้อมูล ณ
วันที่ระบุในเอกสารฉบับนี้
คณะกรรมการยังมิได้กำหนดอัตราและวิธีการเรียกเก็บค่าธรรมเนียมดังกล่าว และ
ทอท.ก็ยังมิได้ชำระเงินจำนวนใด ๆ
ที่เกี่ยวข้องกับค่าธรรมเนียมสนามบินดังกล่าวแก่องค์กรปกครองส่วนท้องถิ่นแห่งใด ๆ อย่างไรก็ดี
หากมีการเรียกเก็บค่าธรรมเนียมดังกล่าว ก็อาจส่งผลกระทบต่อสภาพคล่องของ
ทอท.และอาจส่งผลกระทบอย่างมีนัยสำคัญต่อการประกอบธุรกิจ สถานะทางการเงิน และ
ผลประกอบการของ ทอท. ได้

15. ทอท. ตกอยู่ภายใต้กระบวนการพิจารณาที่มีนัยสำคัญทางการกำกับดูแลและทางกฎหมาย

ทอท.อยู่ภายใต้กระบวนการพิจารณาทางการกำกับดูแลและกระบวนการพิจารณาทางกฎหมายบางประการที่อาจส่งผลกระทบในทางลบต่อการประกอบธุรกิจ
ฐานะทางการเงิน และผลการดำเนินงานของ ทอท.

ในรอบปีบัญชี 2542 ถึงรอบปีบัญชี 2548 ทอท.ได้รับแจ้งการประเมินให้เสียภาษีโรงเรือนและที่ดิน
(“ภาษีโรงเรือน”) ในส่วนของท่าอากาศยานกรุงเทพจากกรุงเทพมหานคร เป็นเงิน 2,516.50
ล้านบาท แต่ ทอท.ได้ชำระภาษีจำนวนเงิน 1,009.38 ล้านบาท ส่วนที่เหลือจำนวน 1,507.12
ล้านบาท ได้อุทธรณ์ต่อกรุงเทพมหานคร
และเสนอเรื่องให้สำนักงานอัยการสูงสุดเพื่อให้คณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้องพิจารณา
อย่างไรก็ตาม ทอท.ได้ตั้งค้างจ่ายภาษีโรงเรือนส่วนที่ยังไม่ชำระดังกล่าวแล้ว
นอกจากนี้ได้บันทึกค่าปรับเป็นเงินประมาณ 145.15 ล้านบาท ตามนัยมาตรา 43(4)
แห่งพระราชบัญญัติภาษีโรงเรือนและที่ดิน พ.ศ.2475
แก้ไขเพิ่มเติมโดยพระราชบัญญัติภาษีโรงเรือนและที่ดิน
(ฉบับที่ 4) พ.ศ.2534 ซึ่งเมื่อวันที่ 24 มีนาคม 2548
สำนักงานอัยการสูงสุดได้มีหนังสือแจ้งผลการชี้ขาดของคณะกรรมการ ฯ ให้
ทอท.ทราบ โดยคณะกรรมการ ฯ
ตัดสินชี้ขาดให้กำหนดจำนวนค่าเช่าพื้นที่ในบริเวณท่าอากาศยานกรุงเทพที่สมควรให้เช่าได้โดยแบ่งเป็นช่วงปีภาษี
3 ช่วง ในปีภาษี 2538 ถึงปีภาษี 2540
คิดค่าเช่าในพื้นที่ในอาคารผู้โดยสารตามสัญญาเช่าบวกด้วยร้อยละ 20
ของค่าผลประโยชน์ตอบแทนแต่รวมกันแล้วสูงสุดต้องไม่เกิน 2,200.- บาท สำหรับปีภาษี
2541-2543 ไม่เกิน 2,000.- บาท สำหรับปีภาษี 2544-2546 ไม่เกิน 2,500.- บาท
สำหรับพื้นที่ในอาคารอื่นที่ไม่ได้ให้เช่าเพื่อเป็นที่จอดรถ คิดค่าเช่าตามสัญญาเช่าบวกด้วยร้อยละ 20
ของค่าผลประโยชน์ตอบแทนแต่รวมกันแล้วสูงสุดต้องไม่เกินอัตรา สำหรับปีภาษี 2538-2540 700.-
บาท สำหรับปีภาษี 2541-2543 ไม่เกิน 600.- บาท และสำหรับปีภาษี 2544-2546 ไม่เกิน
800.- บาท สำหรับพื้นที่ภายนอกอาคารและในอาคารที่ให้เช่าเพื่อเป็นที่จอดรถ
คิดค่าเช่าตามสัญญาบวกด้วยร้อยละ 20
ของค่าผลประโยชน์ตอบแทนแต่รวมกันแล้วสูงสุดต้องไม่เกินอัตราสำหรับปีภาษี 2538-2540 180.-
บาท สำหรับปีภาษี 2541-2543 ไม่เกิน 150.- บาท และสำหรับปีภาษี 2544-2546 ไม่เกิน
200.- บาท ทั้งนี้จำนวนค่าเช่าของผู้เช่าแต่ละรายในปี 2538-2546
ต้องไม่เกินจำนวนค่ารายปีของผู้เช่าแต่ละรายนั้น ๆ ที่กรุงเทพมหานครได้ประเมินไว้
ซึ่งผลจากการพิจารณาชี้ขาดนี้ ทอท.จะได้รับเงินค่าภาษีที่จ่ายเกินไปคืนจากกรุงเทพมหานคร
เป็นเงิน 570.69 ล้านบาท โดย ทอท. มีหนังสือลงวันที่ 11 เมษายน 2548
แจ้งกรุงเทพมหานครขอคืนค่าภาษีโรงเรือนที่ ทอท. ชำระไว้เกินจำนวน 570.69 ล้านบาทแล้ว
ขณะนี้อยู่ระหว่างการพิจารณาของกรุงเทพมหานคร โดย ทอท. อาจใช้วิธีหักกลบภาษี ฯ ปี 2548
ที่กำลังอยู่ระหว่างประเมินค่ารายปี ทั้งนี้ ทอท.
ได้หารือกับผู้แทนกรุงเทพมหานครอย่างไม่เป็นทางการมีความเห็นร่วมกันว่าสมควรใช้ค่าดัชนีผู้บริโภค
(Consumer Price Index: CPI)
ของแต่ละปีเป็นตัวประกอบในการกำหนดค่าเช่าเพื่อเป็นฐานการคำนวณค่ารายปีนั้น ๆ

นอกจากนี้ ทอท. ยังอยู่ในระหว่างการดำเนินกระบวนพิจารณาที่มีนัยสำคัญประการอื่น ๆ
ซึ่งอาจส่งผลกระทบต่อชื่อเสียงและภาพลักษณ์ของทอท. อาทิ (ก) การที่อดีตกรรมการของ
ทอท.ยื่นฟ้องคดีอาญาต่อ ทอท.ในข้อหาหมิ่นประมาท และการให้ข้อมูลเท็จ โดย ทอท.ได้ให้ข้อมูลว่า
อดีตกรรมการของ ทอท.บกพร่องต่อหน้าที่หรือหย่อนความสามารถในการปฏิบัติงาน (ข)
ข้อกล่าวหาเกี่ยวกับการจัดจ้างผู้รับเหมาเพื่อขยายท่าอากาศยานภูมิภาคโดยมิชอบซึ่งข้อกล่าวหาดังกล่าวระบุว่า
คณะกรรมการจัดจ้างของ ทอท.ละเลยที่จะปฏิบัติตามขั้นตอนการประมูล (ค)
ข้อพิพาทกับผู้ประกอบการซึ่งรับผิดชอบบริหารงานในส่วนของลานจอดรถ (Parking Concession
Operator) ที่ท่าอากาศยานเชียงใหม่ซึ่งกล่าวหาว่า ทอท.ผิดสัญญาโดย
ทอท.บอกเลิกสัญญาก่อนกำหนด และ (ง) คำฟ้องซึ่งอดีตกรรมการผู้จัดการใหญ่กล่าวหาว่า
ทอท.ทำการเลิกจ้างตนโดยไม่เป็นธรรม เป็นต้น ทั้งนี้ ทอท.ไม่สามารถรับรองได้ว่า
การดำเนินกระบวนพิจารณาทางการกำกับดูแลและทางกฎหมายเหล่านี้
และที่อาจเกิดขึ้นในอนาคตจะไม่มีผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

16. อุบัติเหตุ การข่มขู่ด้านความปลอดภัย และปัจจัยภายนอกอื่น ๆ
    อาจส่งผลกระทบต่อท่าอากาศยาน

กิจการของ ทอท.อาจได้รับผลกระทบจากปัจจัยต่างๆ หลายประการได้แก่
การแทรกแซงอันมิชอบด้วยกฎหมาย อุบัติเหตุ สภาพอากาศที่แปรปรวน อัคคีภัย การขาดแคลนไฟฟ้า
ความบกพร่องทางเทคนิค ความผิดพลาดในการประมวลผลข้อมูล
หรือการหยุดชะงักของกิจกรรมของหน่วยงานของรัฐและผู้ประกอบการภายนอกบุคคลภายนอกตัวอย่างเช่น
เหตุการณ์การก่อการร้ายในประเทศสหรัฐอเมริกาเมื่อวันที่ 11 กันยายน 2544
สงครามในประเทศอิรักในปีพ.ศ. 2546
การแพร่ระบาดของโรคระบบทางเดินหายใจเฉียบพลันรุนแรง (SARS)
เหตุการณ์ภัยพิบัติแผ่นดินไหวและคลื่นยักษ์ใน 6 จังหวัดภาคใต้(TSUNAMI)
และการก่อวินาศกรรมที่ท่าอากาศยานหาดใหญ่เมื่อ 3 เม.ย.48
ได้ส่งผลกระทบในทางลบต่อการประกอบธุรกิจของ ทอท. และทำให้
ทอท.ต้องทำการปรับเปลี่ยนวิธีดำเนินการบางประการแม้ว่า
ทอท.จะได้เพิ่มมาตรการด้านการรักษาความปลอดภัยภายในท่าอากาศยานโดยการปรับปรุงกระบวนการทำงานเกี่ยวกับการรักษาความปลอดภัย
การเพิ่มอัตรากำลัง
และอุปกรณ์การรักษาความปลอดภัยที่ทันสมัยหลังเหตุการณ์การก่อการร้ายเมื่อวันที่ 11 กันยายน
2544 และการก่อวินาศกรรมที่ท่าอากาศยานหาดใหญ่ เมื่อวันที่ 3 เม.ย.48 แล้วก็ตาม
ทอท.ก็ไม่สามารถรับรองได้ว่า หากเกิดเหตุการณ์ดังกล่าวขึ้นอีก ณ ท่าอากาศยานใด ๆ ของ
ทอท.หรือ
ท่าอากาศยานอื่นทั่วโลก ไม่ว่าจะเป็นเหตุการณ์ที่เกิดขึ้นจริงหรือเป็นเพียงการข่มขู่ก็ตาม
จะไม่มีผลกระทบในทางลบต่อกิจการการบิน และธุรกิจของ ทอท. การที่ ทอท. และสายการบินต่าง
ๆ ไม่สามารถจัดการหรือดำเนินมาตรการรักษาความปลอดภัยต่าง ๆ
ได้อาจส่งผลให้ความเชื่อมั่นของผู้โดยสารที่จะเดินทางทางอากาศมายังประเทศไทยลดลง
และอาจส่งผลกระทบทางด้านลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.ได้

แม้ ทอท.จะเชื่อว่า มาตรฐานการรักษาความปลอดภัยท่าอากาศยานของ
ทอท.จะอยู่ในระดับมาตรฐานอันเป็นที่
ยอมรับโดยสายการบินต่าง ๆ ที่ประกอบธุรกิจ ณ ท่าอากาศยานของ ทอท.แล้วก็ตาม
ทอท.ยังอาจได้รับผลกระทบจากอุบัติเหตุซึ่งเกิดขึ้นจากสาเหตุทั้งที่อยู่ภายใต้และนอกเหนือจากการควบคุมของ
ทอท.ที่มีส่วนทำให้การดำเนินงานของท่าอากาศยาน
ต้องหยุดชะงักลง เช่น เมื่อปี พ.ศ. 2544
ได้เกิดเหตุการณ์การระเบิดของถังน้ำมันที่อยู่ภายในปีกเครื่องบินของสายการบินไทย
อันเป็นผลให้ลูกเรือคนหนึ่งเสียชีวิตที่ท่าอากาศยานกรุงเทพ ปี พ.ศ.2547 เกิด TSUNAMI
ที่จังหวัดแถบทะเลอันดามัน และเมื่อ
3 เม.ย.48 เกิดการก่อวินาศกรรมที่ ท่าอากาศยานหาดใหญ่นอกจากนี้ ท่าอากาศยานภูมิภาคของ
ทอท. แต่ละแห่งมีทางวิ่ง (Runway) เพียง 1 ทางวิ่ง หากเกิดอุบัติเหตุหรือเหตุการณ์ใด ๆ
ซึ่งส่งผลกระทบต่อการใช้ทางวิ่ง ณ ท่าอากาศยานภูมิภาคแล้ว ทอท.
จะต้องระงับการใช้ทางวิ่งและการขึ้นลงของอากาศยานที่เดินทางมายังหรือไปจากท่าอากาศยานนั้น
ๆ เป็นการชั่วคราว ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

17. การกำหนดเส้นทางการบิน
    และการตัดสินใจในด้านการดำเนินงานโดยสายการบินและกลุ่มพันธมิตรการบิน
    อาจส่งผลกระทบต่อปริมาณการจราจรทางอากาศ และการปฏิบัติการของ ทอท.

การตัดสินใจในการกำหนดเส้นทางการบิน การกำหนดจุดแวะพัก (Stop-over)
และจุดเชื่อมต่อเที่ยวบินหรือการกำหนดศูนย์กลางการบิน (Hub)
โดยสายการบินแต่ละสายหรือกลุ่มพันธมิตรสายการบิน
อาจก่อให้เกิดการเปลี่ยนแปลงอย่างมีนัยสำคัญต่อเส้นทางการเดินทางของผู้โดยสาร นอกจากนี้
การตัดสินใจของสายการบินในการเลือกใช้อากาศยานที่มีขนาดใหญ่ขึ้นหรือเล็กลง
ก็อาจส่งผลกระทบต่อการเปลี่ยนแปลงลักษณะการดำเนินงานและความต้องการใช้สิ่งอำนวยความสะดวกที่
ทอท.จะต้องจัดเตรียมไว้ เช่น การที่สายการบินใช้อากาศยานที่มีขนาดใหญ่ขึ้นอาจทำให้
ทอท.จำเป็นต้องแก้ไขหรือสร้างหลุมจอดและอุปกรณ์อำนวยความสะดวกขึ้นมาใหม่เพื่อรองรับอากาศยานที่มีขนาดใหญ่ขึ้น
เช่น การปรับเปลี่ยนโครงสร้างของหลุมจอดและอุปกรณ์อำนวยความสะดวก ณ
ท่าอากาศยานสุวรรณภูมิ
เพื่อรองรับอากาศยานขนาดใหญ่ที่จะมีการนำมาดำเนินการโดยสายการบินต่าง ๆ เช่น เครื่อง
Airbus A-380 เป็นต้น ทั้งนี้ การตัดสินใจกำหนดเส้นทางการบิน
และการกำหนดศูนย์กลางการบินโดยสายการบินแต่ละสาย
หรือโดยกลุ่มพันธมิตรสายการบินนี้อาจส่งผลกระทบต่อรายได้ของ
ทอท.ในส่วนที่มาจากค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยาน
และรายได้ค่าธรรมเนียมการใช้สนามบิน หรืออาจทำให้
ทอท.มีภาระค่าใช้จ่ายเป็นจำนวนมากในการก่อสร้างสิ่งอำนวยความสะดวกและการให้บริการในรูปแบบใหม่
ๆ ปัจจัยต่าง ๆ
เหล่านี้และการตัดสินใจในการดำเนินงานของสายการบินและกลุ่มพันธมิตรการบินอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

1.1.18 ความคุ้มครองตามสัญญาประกันภัยของ ทอท.อาจไม่สามารถคุ้มครอง
ทอท.จากการเสี่ยงภัยในความสูญเสียที่อาจเกิดขึ้นได้อย่างเหมาะสมเพียงพอ

ผลการดำเนินงานของ ทอท. ขึ้นอยู่กับความเสี่ยงในการดำเนินงานและความเสี่ยงอื่น ๆ
ที่อาจเกิดขึ้นกับธุรกิจท่าอากาศยานและธุรกิจการบิน
ซึ่งเพิ่มสูงขึ้นนับแต่เกิดเหตุการณ์การก่อการร้ายในประเทศสหรัฐอเมริกาเมื่อวันที่ 11 กันยายน
2544 นอกจากนี้ ภายหลังเกิดเหตุการณ์ดังกล่าว
บริษัทประกันภัยหลายแห่งได้กำหนดข้อจำกัดความคุ้มครองสำหรับความเสียหายที่เกิดจากสงคราม
การก่อการร้ายหรือเหตุอื่นที่เกี่ยวข้องจากเหตุดังกล่าว
และเกิดเหตุการณ์การก่อวินาศกรรมที่ท่าอากาศยานหาดใหญ่เมื่อวันที่ 3 เมษายน 2548 ทอท.
จึงไม่สามารถรับรองได้ว่า
ทอท.จะสามารถจัดหาประกันภัยที่เหมาะสมภายใต้ข้อกำหนดในเชิงพาณิชย์ที่สมเหตุสมผลได้
ซึ่งอาจทำให้
ทอท.ประสบกับความสูญเสียทางการเงินอย่างมีนัยสำคัญในกรณีที่เกิดความเสียหายเนื่องจากเหตุการณ์ซึ่งไม่อาจได้รับการคุ้มครองภายใต้กรมธรรม์ประกันภัยต่าง
ๆ ดังกล่าว

ทอท.ได้เอาประกันประเภทประกันความเสี่ยงภัยทุกประเภท (All –Risks Insurance)
ซึ่งครอบคลุมถึงอัคคีภัย อุทกภัย แผ่นดินไหว วาตภัย ความเสียหายต่อยานพาหนะ ความคุ้มครองแก่
ทอท.สำหรับความรับผิดต่อความเสียหายที่เกิดแก่บุคคลที่สาม
และภัยพิบัติต่อสังหาริมทรัพย์และอสังหาริมทรัพย์ การเอาประกันของ
ทอท.ครอบคลุมถึงความรับผิดอันเกิดจากการดำเนินงาน ณ ท่าอากาศยาน
ซึ่งรวมถึงความเสี่ยงภัยอันเกิดจากการใช้สถานประกอบการ ผลิตภัณฑ์
และการดำเนินงานในประเทศไทย
หากแต่ไม่รวมถึงความรับผิดสำหรับการควบคุมการจราจรทางอากาศ และการบินสื่อสาร
ซึ่งอยู่ในความรับผิดชอบของบริษัทวิทยุการบินแห่งประเทศไทย จำกัด การเอาประกันของ
ทอท.ไม่ครอบคลุมถึงความเสี่ยงภัยบางประเภท กล่าวคือ ความเสี่ยงต่อภัยสงคราม
การกระทำของผู้ก่อการร้าย ความรับผิดต่อมลภาวะทางเสียง
การเข้าควบคุมหรือยึดธุรกิจเป็นของรัฐ (Nationalization) และความเสี่ยงต่อภัยอื่น ๆ
ในการนี้ รัฐบาลมิได้เป็นผู้รับประกันภัย ทั้งยังมิได้จัดหาประกันภัยในส่วนที่เกี่ยวกับภัยสงคราม
การกระทำของผู้ก่อการร้ายหรือความเสี่ยงอื่น ๆ ให้แก่ ทอท. อีกทั้งจะไม่ชดใช้ความเสียหายให้แก่
ทอท. ในกรณีที่ ทอท. ได้รับความเสียหายจากภัยพิบัติที่มิได้เอาประกัน ทั้งนี้ หาก ทอท.
ได้รับความเสียหายอย่างร้ายแรงจากภัยพิบัติที่มิได้เอาประกันหรือหากความเสียหายเกิดจากภัยพิบัติที่มีการเอาประกันแต่มีมูลค่าเกินกว่าวงเงินประกันอย่างมาก
อาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

19. ทอท.อาจมีภาระค่าใช้จ่ายจำนวนมากหาก
    ทอท.ต้องรับผิดชอบแก้ไขความเสียหายที่เกิดขึ้นเนื่องจากผลกระทบการปนเปื้อนหรือความเสียหายด้านสิ่งแวดล้อมประการอื่น
    ๆ

การประกอบธุรกิจท่าอากาศยานของ ทอท.ต้องอาศัยที่ดินซึ่งเป็นที่ตั้งของท่าอากาศยานเป็นสำคัญ
แม้ว่า ทอท. จะได้ดำเนินมาตรการเพื่อกำกับดูแลป้องกันและควบคุมในลักษณะที่
ทอท.เชื่อว่าจำเป็นและเพียงพอ เช่น การแต่งตั้งคณะอนุกรรมการด้านสิ่งแวดล้อมท่าอากาศยาน
คณะทำงานด้านสิ่งแวดล้อมท่าอากาศยาน
คณะกรรมการกำกับการติดตามตรวจสอบและการปฏิบัติตามมาตรการด้านสิ่งแวดล้อมของท่าอากาศยานสุวรรณภูมิ
(ทสภ.)
และคณะกรรมการกำกับดูแลการติดตามตรวจสอบคุณภาพสิ่งแวดล้อมและการปฏิบัติตามมาตรการลดผลกระทบสิ่งแวดล้อม
ท่าอากาศยานภูเก็ต (ทภก.) รวมทั้งแผนการจัดการสิ่งแวดล้อม ทสภ.แล้วก็ตาม
ทอท.อาจไม่ทราบถึงผลกระทบการปนเปื้อนทางสิ่งแวดล้อมหรือความเสียหายด้านสิ่งแวดล้อมในลักษณะอื่น
ๆ ที่มีอยู่ในขณะนี้
หรือความเสียหายที่แท้จริงเนื่องด้วยผลกระทบการปนเปื้อนหรือความเสียหายด้านสิ่งแวดล้อมอื่น ๆ
อาจเกินกว่าความเสียหายที่ ทอท.ทราบ ทั้งนี้การแก้ไขผลกระทบการปนเปื้อน
หรือความเสียหายด้านสิ่งแวดล้อมอื่น ๆ อาจส่งผลกระทบต่อการประกอบธุรกิจของ
ทอท.และอาจเพิ่มภาระค่าใช้จ่ายจำนวนมากต่อ ทอท. นอกจากนั้นท่าอากาศยานบางแห่งของ ทอท.
ตั้งอยู่ในบริเวณที่มีประชากรอาศัยอยู่เป็นจำนวนมากอันเป็นผลให้การประกอบการของ
ทอท.เสี่ยงต่อการถูกร้องเรียนเรื่องมลภาวะทางเสียงหรือมลพิษสิ่งแวดล้อมด้านอื่น ๆ
จากประชาชนเหล่านั้น ทอท.ไม่สามารถรับรองได้ว่าหน่วยงานของรัฐจะไม่กำหนดมาตรการอื่น ๆ
ซึ่งทำให้ ทอท.ต้องถือปฏิบัติเพื่อควบคุมและจัดการกับมลภาวะทางเสียง หรือมลพิษสิ่งแวดล้อมด้านอื่น
ๆ รวมทั้ง ปัญหาผลกระทบการปนเปื้อนหรือความเสียหายด้านสิ่งแวดล้อมดังกล่าว
ซึ่งจะเพิ่มภาระค่าใช้จ่ายของ ทอท. เป็นจำนวนมาก

2.  ความเสี่ยงที่เกี่ยวข้องกับท่าอากาศยานสุวรรณภูมิ

1.2.1 ท่าอากาศยานสุวรรณภูมิยังไม่ได้กำหนดวันเปิดท่าอากาศยานเชิงพาณิชย์

การก่อสร้างท่าอากาศยานสุวรรณภูมิมีกำหนดการก่อสร้างให้แล้วเสร็จในส่วนที่เป็นงานหลักภายในเดือนกันยายนปี
2548 และจากนั้นจะเป็นการทดสอบการปฏิบัติการของท่าอากาศยาน (Trial Operation)
และการย้ายท่าอากาศยาน (Airport Relocation) ซึ่งกำหนดไว้ในระยะเวลา 6-9 เดือน
อย่างไรก็ตาม ณ ปัจจุบันยังไม่มีการกำหนดวันเปิดท่าอากาศยานสุวรรณภูมิในเชิงพาณิชย์

1.2.2 ทอท. มีความเสี่ยงด้านอัตราแลกเปลี่ยนในส่วนที่เกี่ยวกับหนี้เงินกู้ที่เป็นสกุลเงินเยน

จากข้อมูล ณ วันที่ 30 กันยายน 2548 บริษัทท่าอากาศยานสากลกรุงเทพแห่งใหม่ (บทม.)
ได้ลงนามในสัญญาเงินกู้ระยะยาวในสกุลเงินต่างประเทศโดยเป็นหนี้ในสกุลเงินเยนทั้งหมดกับ JBIC
รวม 7 สัญญา เพื่อใช้ในโครงการการก่อสร้าง
ท่าอากาศยานสุวรรณภูมิเป็นเงินทั้งสิ้นจำนวน 199,211 ล้านเยน (หรือ 73,708 ล้านบาท
ใช้อัตราแลกเปลี่ยน 1 เยน เท่ากับ 0.37บาท) โดย บทม.ได้ทำการเบิกจ่ายไปแล้วจำนวน
153,061 ล้านเยน (ประมาณ 56,632 ล้านบาท)

เมื่อวันที่ 8 ตุลาคม 2547 และ วันที่ 5 กันยายน 2548
ทอท.ได้ทำธุรกรรมอนุพันธ์ทางการเงินเพื่อป้องกันความเสี่ยงด้านอัตราแลกเปลี่ยนเงินกู้ต่างประเทศ
โดยได้ทำการปกป้องความเสี่ยงของต้นเงินกู้และดอกเบี้ยจ่ายที่เป็นเงินสกุล
ต่างประเทศของ บทม.ตามที่ได้รับอนุญาตจากธนาคารแห่งประเทศไทยเมื่อวันที่ 25 มิถุนายน 2547
ไปจำนวนหนึ่ง
ซึ่งสามารถป้องกันความเสี่ยงได้ในระดับหนึ่ง
ทำให้อาจได้รับผลกระทบจากความเสี่ยงด้านอัตราแลกเปลี่ยนที่ได้ดำเนินการปกป้องความเสี่ยงไปแล้วอยู่บ้าง
และ ทอท.หรือ
บทม.ยังคงมีความเสี่ยงด้านอัตราแลกเปลี่ยนจากเงินกู้ต่างประเทศที่ยังไม่ได้ทำการปกป้องความเสี่ยงอยู่อีกจำนวนหนึ่ง

ในรอบปีบัญชี 2547 ซึ่งเป็นช่วงระยะเวลาก่อนที่
ทอท.จะเข้าทำธุรกรรมอนุพันธ์ทางการเงินเพื่อป้องกัน
ความเสี่ยง บทม. ประสบกับผลขาดทุนจากความผันผวนของอัตราแลกเปลี่ยนจำนวน 888.73
ล้านบาท ซึ่งโดยหลักเป็นผลมาจากการปรับมูลค่าตามอัตราแลกเปลี่ยน ณ วันสิ้นงวดบัญชีของ
บทม.(30 กันยายน 2547) ที่แสดงยอดเป็นผลขาดทุน สุทธิ 1,033.92 ล้านบาท

1.2.3
การก่อสร้างและการจัดหาเงินทุนสำหรับการก่อสร้างท่าอากาศยานสุวรรณภูมิบางส่วนขึ้นอยู่กับผู้ประกอบการรายอื่น
รวมทั้งบมจ. การบินไทย

ทอท.คาดว่าพื้นที่ให้บริการบางส่วนของท่าอากาศยานสุวรรณภูมิซึ่งรวมถึงโรงไฟฟ้า อาคารคลังสินค้า
อาคารสำหรับสินค้าด่วน (Express Freight Terminal) สถานีบริการน้ำมันเชื้อเพลิง
ศูนย์การพยาบาล สถานที่ให้บริการรถเช่า ครัวการบิน อุปกรณ์การบำรุงรักษาอากาศยาน
ระบบโทรศัพท์ และบริการระบบเติมเชื้อเพลิงอากาศยาน จะมีการก่อสร้างและได้รับเงินทุน
สนับสนุนจากผู้ประกอบการอื่น จากข้อมูล ณ วันที่ระบุในเอกสารนี้ บทม.ซึ่งเป็นบริษัทย่อยของ
ทอท.ได้เข้าทำสัญญาหลายสัญญา
รวมทั้งบันทึกข้อตกลงเบื้องต้นที่ยังไม่มีผลผูกพันกับผู้ประกอบการอิสระหลายรายในส่วนที่เกี่ยวกับการก่อสร้างท่าอากาศยานสุวรรณภูมิ
นอกจากนี้หน่วยงานราชการหลายฝ่ายยังมีส่วนรับผิดชอบในส่วนที่เกี่ยวกับการออกแบบ
การก่อสร้างการจัดหาเงินทุน เพื่อดำเนินการก่อสร้างสิ่งก่อสร้างและสิ่งอำนวยความสะดวกต่าง ๆ
รวมถึงอาคารเชื่อมโยงไปยังสถานีรถไฟ (Rail Facilities Corridor)
อาคารคลังไปรษณีย์และพัสดุทางอากาศ (Airmail Terminal)
อาคารควบคุมการจราจรทางอากาศ (Air Traffic Control Complex)
ศูนย์อำนวยการด้านอุตุนิยมวิทยา (Meteorological Facilities) และ
เครื่องมืออุปกรณ์เรดาร์ (Radar Facilities)
ณ ท่าอากาศยานสุวรรณภูมิ

นอกจากนี้ ทอท.คาดว่า บมจ.การบินไทย
และผู้ประกอบการอิสระซึ่งจะเป็นผู้ดำเนินการก่อสร้างและให้เงินทุนสนับสนุนการก่อสร้างโครงการบางส่วนของท่าอากาศยานสุวรรณภูมิจะดำเนินธุรกิจหลาย
ๆ ประเภทที่ท่าอากาศยานสุวรรณภูมิเหมือนกับที่ได้ดำเนินการอยู่ที่ท่าอากาศยานกรุงเทพในปัจจุบัน
ทั้งนี้ ณ วันที่ 1 ตุลาคม 2545 ทอท. ได้เข้าทำบันทึกข้อตกลงเบื้องต้นที่ยังไม่มีผลผูกพันกับ
บมจ.การบินไทย ว่าด้วยการอนุญาตให้
บมจ.การบินไทยเป็นผู้รับผิดชอบเกี่ยวกับการก่อสร้างและดำเนินการสิ่งอำนวยความสะดวกหลัก 6
ประเภท ณ ท่าอากาศยานสุวรรณภูมิ และ ทอท.คาดว่า จะได้เข้าทำสัญญาที่มีผลผูกพันกับ
บมจ.การบินไทยในเรื่องดังกล่าวในภายหลัง ในการนี้ตามข้อมูลที่เปิดเผยต่อสาธารณชนโดย
บมจ.การบินไทย ซึ่งทาง บมจ.การบินไทยได้ตั้งงบประมาณเพื่อเป็นค่าใช้จ่ายเพื่อการลงทุน
(Capital Expenditure) ณ ท่าอากาศยานสุวรรณภูมิไว้จำนวน 13,735 ล้านบาท
และได้รับอนุมัติจากคณะรัฐมนตรีเป็นที่เรียบร้อยแล้ว
โดยงบประมาณในส่วนนี้จะครอบคลุมถึงค่าก่อสร้างและค่าจัดให้ได้มาซึ่งสิ่งอำนวยความสะดวกทั้ง 6
แห่งดังกล่าว นอกจากนี้ บมจ.การบินไทย ยังได้ทำการตั้งงบประมาณเพิ่มเติมอีก 305
ล้านบาทสำหรับเป็นเงินลงทุนเบื้องต้น
ในโครงการโรงแรมท่าอากาศยานซึ่งจะได้ทำการก่อสร้างตามข้อตกลงการร่วมทุนกับ ทอท.
และธนาคารกรุงไทย จำกัด (มหาชน) อย่างไรก็ตาม
ทอท.ไม่สามารถรับรองได้ว่างบประมาณที่ตั้งไว้จะเพียงพอกับค่าใช้จ่ายเพื่อการลงทุนที่เกิดขึ้นจริง
และงบประมาณดังกล่าวจะถูกนำไปใช้เพื่อวัตถุประสงค์ที่ระบุไว้

ความล่าช้าอย่างมีนัยสำคัญของ บมจ.การบินไทย
หรือผู้ประกอบการอิสระรายอื่นในการดำเนินการก่อสร้างหรือจัดหาเงินลงทุนเพื่อทำการก่อสร้างสิ่งอำนวยความสะดวกหลัก
ๆ ณ ท่าอากาศยานสุวรรณภูมิอาจส่งผลให้กำหนดการแล้วเสร็จของ
ท่าอากาศยานสุวรรณภูมิต้องล่าช้าออกไป ซึ่งอาจส่งผลให้เกิดปัญหาความแออัด ณ
ท่าอากาศยานกรุงเทพเพิ่มมากขึ้น และทำให้ ทอท.
ต้องจัดหาเงินลงทุนและค่าใช้จ่ายในการดำเนินงานเพิ่มเติมจนกว่าท่าอากาศยานสุวรรณภูมิจะเริ่มเปิดดำเนินการเชิงพาณิชย์ได้
นอกจากนี้ ผลประโยชน์และแผนประกอบการธุรกิจของ บมจ.การบินไทย
และผู้ประกอบการอิสระในส่วนที่เกี่ยวข้องกับการก่อสร้างและดำเนินการสิ่งอำนวยความสะดวกดังกล่าวอาจขัดแย้งกับผลประโยชน์ของ
ทอท.

4.  การเดินทางสู่ท่าอากาศยานสุวรรณภูมิขึ้นอยู่กับเส้นทางคมนาคมสาธารณะซึ่งยังก่อสร้างไม่เสร็จสมบูรณ์

การเดินทางสู่ท่าอากาศยานสุวรรณภูมิซึ่งตั้งอยู่ห่างจากใจกลางกรุงเทพฯ เป็นระยะทาง 25
กิโลเมตรนั้นขึ้นอยู่กับ
ประสิทธิภาพและความเพียงพอของเส้นทางคมนาคมสาธารณะซึ่งรัฐบาลกำลังดำเนินการก่อสร้าง
แม้ว่าการขยายทางหลวงและเส้นทางต่าง ๆ
เพื่อรองรับการเดินทางสู่ท่าอากาศยานสุวรรณภูมิจะได้เริ่มดำเนินการก่อสร้างแล้ว ทอท.
ก็ไม่สามารถรับประกันได้ว่าการก่อสร้างจะเสร็จสมบูรณ์ทันเวลา ทั้งนี้ ทอท. คาดว่า
การรถไฟแห่งประเทศไทย (“รฟท.”)
จะให้สัมปทานสำหรับการก่อสร้างทางรถไฟจากชุมชนมักกะสันไปจนถึงสถานีรถไฟใต้ดินซึ่ง
ทอท.กำลังดำเนินการก่อสร้างอยู่ที่ท่าอากาศยานสุวรรณภูมิ จากข้อมูล
ณ วันที่จัดทำเอกสารฉบับนี้ ทั้งรัฐบาลและ รฟท.
ยังมิได้ผูกพันที่จะให้มีการสร้างทางรถไฟดังกล่าวและยังไม่มีความแน่นอนว่าจะมีการก่อสร้างทางรถไฟเชื่อมต่อประเภทใด
หรือรายละเอียดของเส้นทางรถไฟจะเป็นเช่นใด
ถ้าการก่อสร้างถนนหรือทางรถไฟเชื่อมต่อกับท่าอากาศยานสุวรรณภูมิยังไม่แล้วเสร็จในเวลาที่ท่าอากาศยานสุวรรณภูมิเปิดดำเนินการ
หรือมิได้มีการออกแบบและดำเนินการก่อสร้างถนนหรือทางรถไฟดังกล่าวอย่างมีประสิทธิภาพแล้ว
ก็จะก่อให้เกิดผลกระทบในทางลบทั้งต่อผู้โดยสารและพนักงานที่ต้องเดินทางมาหรือออกจากท่าอากาศยานสุวรรณภูมิ
และอาจมีผลกระทบในทางลบอย่างมีนัยสำคัญต่อคุณภาพของการบริการ ณ
ท่าอากาศยานสุวรรณภูมิอีกด้วย

1.2.5
ทอท.อาจต้องชำระค่าธรรมเนียมจำนวนมากในการโอนการดำเนินงานท่าอากาศยานสุวรรณภูมิจาก
บทม. มายัง ทอท.

ที่ประชุมวิสามัญผู้ถือหุ้นของ ทอท. ได้มีมติอนุมัติการรับโอนกิจการทั้งหมดของ
บทม.โดยให้ดำเนินการให้แล้วเสร็จภายในวันที่ 31 ธันวาคม 2547 หรือในเวลาใด ๆ ตามที่
คณะกรรมการ ทอท. หรือประธานกรรมการ ทอท.หรือกรรมการผู้จัดการใหญ่ ทอท. หรือ
บุคคลอื่นที่คณะกรรมการ ทอท. หรือประธานกรรมการ ทอท. หรือกรรมการผู้จัดการใหญ่
ทอท.มอบหมายจะเห็นสมควร ซึ่งในวันเดียวกันนั้น ทอท. และ บทม.ได้เข้าทำสัญญาโอนกิจการ
โดยในสัญญาดังกล่าวมีข้อกำหนดให้ ทอท.รับโอนพนักงานทั้งหมดของ บทม.มาเป็นพนักงานของ
ทอท. และให้มีผลตั้งแต่วันที่ 8 ธันวาคม 2547 เป็นต้นไป ในขณะที่วันโอนกิจการ สิทธิ หนี้
ความรับผิด ภาระผูกพันและสินทรัพย์ทั้งหมดของ บทม.ให้แก่
ทอท.อยู่ระหว่างการเตรียมการซึ่งคาดว่าจะสามารถดำเนินการโอนกิจการสิทธิ หนี้
ความรับผิดชอบภาระผูกพัน และทรัพย์สินทั้งหมดของ บทม.ให้แก่ ทอท.ได้ภายในปีงบประมาณ 2549
และภายหลังจากการโอนกิจการดังกล่าวแล้วเสร็จ ทอท.จะทำการชำระบัญชี บทม. และ
ทอท.จะทำหน้าที่รับผิดชอบในการบริหารจัดการท่าอากาศยานสุวรรณภูมิ
ซึ่งเป็นการดำเนินการตามมติคณะรัฐมนตรีเมื่อวันที่ 10 กันยายน 2545

ทั้งนี้ ตามปกติค่าธรรมเนียมสำหรับการโอนกิจการดังกล่าวจะคำนวณในอัตราร้อยละ 2
ของมูลค่าประเมินของทรัพย์สินที่จะโอนมายัง ทอท.
โดยกรมที่ดินในสังกัดกระทรวงมหาดไทยจะเป็นผู้ดำเนินการประเมินมูลค่าทรัพย์สินที่จะโอน ณ
เวลาที่จะมีการโอนทรัพย์สินในอนาคต นอกจากนี้
ทอท.อาจต้องชำระค่าจดทะเบียนสัญญาเช่าที่ดินที่เป็นที่ตั้งของท่าอากาศยานสุวรรณภูมิในนามของ
ทอท.ในอัตราร้อยละ 1 ของมูลค่าสัญญาเช่า

ทอท.ได้เสนอเรื่องให้กระทรวงมหาดไทยและคณะรัฐมนตรีพิจารณาอนุมัติการลดค่าธรรมเนียมการโอนทรัพย์สินให้เหลือเพียง
100,000 บาท หรือร้อยละ 0.001 ของมูลค่าประเมินของทรัพย์สินที่จะโอนมายัง ทอท.
(แล้วแต่จำนวนใดจะต่ำกว่า) และ
ของดเว้นค่าธรรมเนียมการจดทะเบียนสัญญาเช่า ซึ่ง ณ วันที่ 13 ตุลาคม 2546
กระทรวงมหาดไทยแจ้งว่าในชั้นนี้ยังไม่มีเหตุผลที่เพียงพอในการดำเนินการตามคำขอของ ทอท.
อย่างไรก็ดี เมื่อวันที่ 27 มกราคม 2547
คณะรัฐมนตรีมีมติเห็นชอบให้กระทรวงมหาดไทยออกกฎกระทรวงเพื่อลดค่าธรรมเนียมการจดทะเบียนสิทธิและนิติกรรมตามประมวลกฎหมายที่ดินสำหรับการโอนสินทรัพย์ประเภทอสังหาริมทรัพย์อันเกิดจากการโอนกิจการทั้งหมดของ
บทม. มายัง ทอท. และการจดทะเบียนการเช่าอสังหาริมทรัพย์ระหว่าง ทอท. หรือ
บทม.กับส่วนราชการอื่น ๆ ที่อาจมีขึ้น อย่างไรก็ดี
มติดังกล่าวมิได้ระบุว่าค่าธรรมเนียมดังกล่าวจะลดลงเท่าใด นอกจากนี้ แม้ ทอท.คาดว่า
จะทำการขอรับความสนับสนุนจากคณะรัฐมนตรี
โดยขอให้คณะรัฐมนตรีให้ความเห็นชอบในหลักการให้ส่วนราชการและหน่วยงานของรัฐที่เกี่ยวข้องให้การสนับสนุน
และอำนวยความสะดวกในการดำเนินการโอนและรับโอนกิจการท่าอากาศยานสุวรรณภูมิระหว่าง
ทอท. และ บทม.ในทุก ๆ เรื่อง รวมถึงการลดค่าธรรมเนียมและค่าใช้จ่าย
ต่าง ๆ จากการดำเนินการโอนกิจการครั้งนี้ด้วย แต่ ทอท.ก็ไม่อาจรับรองได้ว่า
การขอรับความสนับสนุนดังกล่าวจะได้รับความเห็นชอบจากคณะรัฐมนตรีหรือไม่
หรือหากได้รับอาจได้เพียงบางส่วน ดังนั้น ด้วยเหตุผลดังกล่าว เมื่อ
ทอท.ต้องดำเนินการรับโอนทรัพย์สินจาก บทม.ตามสัญญาโอนกิจการแล้ว
ทอท.อาจต้องชำระค่าธรรมเนียมเกี่ยวกับการโอนทรัพย์สินและจดทะเบียนสัญญาเช่าเป็นจำนวนมาก
อันอาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

1.2.6 ข้อจำกัดในการได้รับการค้ำประกันเงินกู้จากรัฐบาลในอนาคต
อาจส่งผลกระทบต่อความสามารถในการจัดหาเงินทุนจาก JBIC

ตาม พ.ร.บ.การบริหารหนี้สาธารณะ พ.ศ.2548 ซึ่งมีผลบังคับใช้ตั้งแต่วันที่ 3 ก.พ.48 มาตรา
30
กระทรวงการคลังมีอำนาจเรียกเก็บค่าธรรมเนียมการค้ำประกันหรือค่าธรรมเนียมอื่นใดได้ในอัตราและเงื่อนไขที่กำหนดในกฎกระทรวงและ
มาตรา 37 พ.ร.บ.นี้
ไม่มีผลกระทบต่อการกู้เงิน การให้กู้เงิน การค้ำประกัน
และการปรับโครงสร้างหนี้ที่กระทรวงการคลังกระทำก่อนวันที่ พ.ร.บ.นี้ใช้บังคับ
ดังนั้นการขอกู้เงินจาก JBIC ภายหลังวันที่ พ.ร.บ.มีผลใช้บังคับ
กระทรวงการคลังอาจเรียกเก็บค่าธรรมเนียมการค้ำประกันจาก ทอท.หรือ บทม.ได้
สำหรับการลงทุนก่อสร้างท่าอากาศยานสุวรรณภูมิ ระยะที่ 2
หากกระทรวงการคลังไม่ค้ำประกันเงินกู้หรือเรียกเก็บค่าธรรมเนียมในการเข้าค้ำประกันดังกล่าวเป็นจำนวนมากแล้ว
ทอท.หรือ บทม.อาจไม่สามารถขอกู้เงินภายใต้เงื่อนไขที่เหมาะสมได้
หรืออาจจะไม่สามารถขอกู้ยืมเงินจาก JBIC ได้
ทั้งนี้ความล่าช้าหรือการหาแหล่งสนับสนุนทางการเงินไม่ได้อาจส่งผลกระทบอย่างมีนัยสำคัญต่อการพัฒนาท่าอากาศยานสุวรรณภูมิ
ระยะที่ 2